Bangladèsh

Bangladèsh (bengali: বাংলাদেশ, Bāṅlādēś), ofisialmente Repúblika Popular di Bangladèsh, ta un pais den Sur Asia. E pais ta rondoná kasi kompletamente pa India, ku eksepshon di un parti chikitu den sùitost kaminda e tin frontera ku Myanmar. Pasùit, Bangladésh tin un liña di kosta riba Oséano indio. Geográfikamente, Bangladèsh ta situá den e fértil delta di e riu Ganges–Brahmaputra, loke ta hasi e pais hopi propenso na inundashonnan anual kousa pa monsun i siklonnan. Huntu ku e estado indio di Bengala Oksidental, e ta forma e region etnolingwístiko di Bengala. Den bengali, e nòmber “Bangladèsh” ta nifiká “tera di Bengala”. Historia Su fronteranan moderno a wòrdu definí durante e partishon di India Britániko na 1947, ora e region konosí komo Ost-Pakistan, a bira parti di Pakistan. E teritorio tabata separá for di Wèst-Pakistan pa mas ku 1.600 kilometer di teritorio indio. Na 1971, tenshon polítiko, diskriminashon lingwístiko i desigualdat ekonómiko a kondusí na un konflikto armá ku Pakistan. E situashon a kulminá den e Guera di Liberashon di Bangladèsh, ku a resultá den independensia di e pais dia 16 di desèmber 1971. Despues di independensia, Bangladèsh a enfrentá desasternan natural, pobresa i instabilidat polítiko, inkluyendo periodo di gobernashon militar. Demokrasia parlamentario a wòrdu restourá na 1991. Geografia Bangladèsh ta un di e paisnan mas plano na mundu i ta dominá pa delta i riu. E fertilidat di su tera ta hasi e pais importante pa agrikultura, pero tambe e ta vulnerabel pa inundashonnan, siklon tropikal i efektonan di kambio di klima. Demografia Ku mas ku 170 mion habitante, Bangladèsh ta un di e paisnan mas poblá na mundu i un di e mas densamente poblá (ekskluyendo mikro-estadonan). E idioma prinsipal ta bengali, i e mayoria di e poblashon ta musulman. Ekonomia E ekonomia di Bangladesh a eksperensiá kresementu konstante den dekadanan resien. Sektornan importante ta inkluí industria tekstil, agrikultura i servisionan. Desde añanan 1990, pobresa a baha konsiderablemente, i GDP pa kapita a mustra kresementu signifikante. Bangladèsh ta konsiderá un di e ekonomianan emergente (“Next Eleven”). Dhaka, e kapital, i otro sentronan urbano ta importante pa e desaroyo ekonómiko di e pais. Politika Bangladèsh ta un demokrasia parlamentario. E pais ta miembro di varios organisashon internashonal, manera Mankomunidat di Nashonnan, OIC (Organisashon di Kooperashon Islamiko) i SAARC (Asosiashon di Sur Asia pa Kooperashon Regional). Desaroyo humano Segun datonan di organisashonnan internashonal manera Banko Mundial, Bangladèsh a hasi progreso importante den alfabetisashon, igualdat di género den enseñansa i redukshon di tasa di natalidat. Sinembargo, e pais ta enfrentá desafionan kontinuo, inkluyendo korupshon, sobrepoblashon, desigualdat ekonómiko, distribushon desigual di tera i efektonan di kambio di klima, manera krísis di awa.